Diari Oficial de la Generalitat Valenciana


Sumari del DOGV 4965, del 14-03-2005 (2005/2719)

DECRET 50/2005, de 4 de març, del Consell de la Generalitat, pel qual es regula l'extracció de l'eriçó de mar.
--------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/03/04/50/dof/vci/html**

### Dades del document

Número de DOGV
:   4965

Data del DOGV
:   14-03-2005

Secció del DOGV
:   I. DISPOSICIONS GENERALS

Número del document
:   2005/2719


Data del document
:   04-03-2005

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * captura autoritzada
    * recurs marí
    * recurs pesquer
    * regulació de la pesca
    * temporada de pesca
    * legislació

DECRET 50/2005, de 4 de març, del Consell de la Generalitat, pel qual es regula l'extracció de l'eriçó de mar. [2005/Q2719]
  
L'eriçó de roca i l'eriçó negre són uns equinoderms marins que es troben únicament a determinades zones de la part nord del litoral d'Alacant i molt escassos a la resta de les aigües de la Comunitat Valenciana.
  
Hi ha una època entre els mesos de desembre i febrer en què la part gonadal de l'eriçó de mar arriba a un desenvolupament més gran, sent-ne esta part la que es consumix en fresc. Per això, és important que durant la resta de l'any no es realitzen captures perquè esta espècie en puga completar el cicle biològic.
  
L'escassetat d'este recurs, motivat per la seua poca mobilitat, el lent creixement i l'extracció artesanal, aconsella adoptar mesures tècniques de protecció del recurs tant pel que fa a èpoques d'extracció com a la grandària mínima de les espècies capturades.
  
D'acord amb la Llei 9/1998, de 15 de desembre, de la Generalitat, de Pesca Marítima de la Comunitat Valenciana, a proposta del conseller d'Agricultura, Pesca i Alimentació, d'acord amb el Consell Jurídic Consultiu de la Comunitat Valenciana i amb la deliberació prèvia del Consell de la Generalitat, en la reunió del dia 4 de març de 2005,
  
DECRETE
  
Article 1
  
El present decret té per objecte l'ordenació específica de l'extracció de l'eriçó de roca (Paracentrotus lividus) i el eriçó negre (Arbacia lixula) a les aigües del litoral marítim de la Comunitat Valenciana.
  
Article 2
  
L'època autoritzada per a l'extracció de l'eriçó de roca (Paracentrotus lividus) i l'eriçó negre (Arbacia lixula) comprén els mesos de desembre, gener i febrer. A la resta de l'any n'està prohibida l'extracció.
  
La pràctica d'esta activitat, quan s'efectue des d'embarcació, només la podran realitzar les embarcacions de la corresponent llista del Registre Oficial de Vaixells dedicades a la pesca professional i autoritzades per a la modalitat d'arts menors.
  
Article 3
  
La talla mínima de captura de l'eriçó de roca (Paracentrotus lividus) i l'eriçó negre (Arbacia lixula) serà de 5 centímetres, mesurats sobre el diàmetre màxim del dermatoesquelet (closca) sense punxes. Es prohibix la captura, la tinença, l'oferiment al consum, la comercialització o el transport dels exemplars de talla inferior a l'establida en este article.
  
Article 4
  
Queda prohibida l'extracció de l'eriçó de roca (Paracentrotus lividus) i l'eriçó negre (Arbacia lixula) mitjançant la pràctica del busseig, ja siga en apnea o utilitzant qualsevol altre sistema de busseig.
  
Article 5
  
Queda prohibida l'extracció de l'eriçó de roca (Paracentrotus lividus) i l'eriçó negre (Arbacia lixula) a les zones qualificades com a reserves marines d'interés pesquer a l'empara de la Llei 9/1998, de 15 de desembre, de la Generalitat, de Pesca Marítima de la Comunitat Valenciana.
  
Article 6
  
Les infraccions establides en la present norma se sancionaran de conformitat amb l'establit en la Llei 2/1994, de 18 d'abril, de la Generalitat, sobre Defensa dels Recursos Pesquers.
  
DISPOSICIÓ DEROGATÒRIA
  
Queda derogat el Decret 116/2001, de 26 de juny, del Consell de la Generalitat, pel qual es regula l'època per a l'extracció de l'eriçó de mar.
  
DISPOSICIONS FINALS
  
Primera
  
Es faculta el conseller d'Agricultura, Pesca i Alimentació per a adoptar les normes de desplegament del present decret.
  
Segona
  
La present disposició entrarà en vigor el sendemà de la publicació en el Diari Oficial de la Generalitat Valenciana.
  
València, 4 de març de 2005
  
El president de la Generalitat,
  
FRANCISCO CAMPS ORTIZ
  
El conseller d'Agricultura, Pesca i Alimentació,


Còpia Permalink ELI